Diari Oficial de la Generalitat Valenciana


Sumari del DOGV 2327, del 12-08-1994 (1994/832196)

ORDRE de 27 de juliol de 1994 del conseller d'Obres Públiques, Urbanisme i Transports, sobre desenvolupament i tramitació de les mesures de finançament d'actuacions protegibles en matèria d'habitatge.
--------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1994/07/27/(1)/dof/vci/html**

### Dades del document

Número de DOGV
:   2327

Data del DOGV
:   12-08-1994

Secció del DOGV
:   DISPOSICIONS GENERALS

Número del document
:   1994/832196


Data del document
:   27-07-1994

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Correcció d'errades

Anàlisi jurídica

ORDRE de 27 de juliol de 1994 del conseller d'Obres Públiques, Urbanisme i Transports, sobre desenvolupament i tramitació de les mesures de finançament d'actuacions protegibles en matèria d'habitatge. [94/5539]  
El Pla d'Habitatge 1992-1995, regulat pel Reial Decret 1932/1991, de 20 de desembre, i el Decret 55/1992, de 30 de març, de la Generalitat Valenciana, es desenvolupa en l'Ordre de 25 de gener de 1993, del conseller d'Obres Públiques, Urbanisme i Transports, que regula el procediment marc de tramitació de les ajudes previstes.  
La promulgació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú determina la necessitat d'adequar els procediments a través dels quals s'han de produir els actes administratius i la conveniència d'anar introduint progressivament reformes que tinguen en compte la necessitat d'ampliar i de reforçar les garanties dels ciutadans per a la resolució ràpida i justa dels assumptes, i que aquests coneguen l'estat de la tramitació dels expedients en què es troben interessats, en els quals fa un paper important la tecnificació i modernització de l'actuació administrativa i consegüentment l'adaptació permanent al ritme de les innovacions tecnològiques.  
L'evolució del Pla d'Habitatge de la Comunitat Valenciana, la casuística de situacions que preveu i l'esforç de gestió que comporta, ha determinat que per part de la Conselleria d'Obres Públiques, Urbanisme i Transports s'adopten mesures que tendesquen a garantir una major eficiència en la incorporació de nous mitjans i tecnologies que permeten reconsiderar aspectes de la gestió en què es determinant buscar l'equilibri adequat entre les garanties que s'exigeixen per a la justa i equitativa concessió de les ajudes, requisits exigits als ciutadans i l'eficiència i l'eficàcia en la resolució, cosa que sens dubte ha de repercutir en un servei i una atenció al públic millors.  
D'altra banda, les disposicions establertes després de l'entrada en vigor del Pla d'Habitatge, especialment els Decrets de declaració de les àrees de rehabilitació urbana de València i Alacant i el Decret 23/1994, de 8 de febrer, de la Generalitat Valenciana, sobre ajudes a la rehabilitació, requereixen considerar aspectes que en el vigent marc de l'Ordre de 25 de gener de 1993 no es regulaven, per la qual cosa és adequat establir un procediment per a aquestes.  
En conseqüència amb el que hem exposat, es regula amb aquesta ordre el procediment per a la tramitació del finançament de les actuacions protegibles en matèria d'habitatge, i s'hi incorporen tots els aspectes que per a una major simplificació i aclariment en els criteris s'han considerat convenient d'adoptar.  
Per tot això, en virtut de les competències que m'atribueix l'article 35 de la Llei 5/1983, de 30 de desembre, del Govern Valencià,  
ORDENE:  
   
CapÍtol primer  
Disposicions generals  
Article primer  
1.1 Correspon als serveis territorials d'Arquitectura i Habitatge la tramitació i la resolució de les actuacions protegibles regulades per la normativa en matèria d'habitatge, sense perjudici de la competència específica que es determine per a les àrees de rehabilitació urbana.  
1.2 Les qualificacions en actuacions protegibles corresponents a habitatges de protecció oficial, de preu taxat i rehabilitació, possibilitaran el dret al finançament qualificat, préstecs i ajudes directes (subvencions) establerts per la normativa vigent, dins dels objectius i nombre d'actuacions de cada classe, fixats en el Conveni Marc sobre actuacions d'habitatge i sòl en el Pla d'Habitatge 1992-95, subscrit entre el Ministeri d'Obres Públiques, Urbanisme i Transports i la Generalitat Valenciana (BOE 116, de 14 de maig de 1992) i en actuacions protegibles ja qualificades d'acord amb plans d'habitatge anteriors.  
1.3 Les qualificacions i visats contindran les dades exigides en els models oficials aprovats per la Direcció General d'Arquitectura i Habitatge, i que, en tot cas, faran referència a aquests punts:  
- Identificació de l'expedient.  
- Identificació del sol·licitant i del promotor.  
- Tipus i identificació de l'actuació.  
- Mòdul i àrea geogràfica aplicable.  
- Dades relatives al finançament qualificat.  
Article segon  
2.1 La sol·licitud d'ajudes es farà amb el model oficial aprovat per la Direcció General d'Arquitectura i Habitatge, que haurà de ser subscrit per la persona o persones que les duguen a terme.  
Aquest model oficial de sol·licitud contindrà en tots els supòsits exigibles:  
a) Compromís de destinar l'habitatge a residència habitual i permanent, en el termini establert en la legislació vigent.  
b) Declaració de no ser titular del domini o del dret real d'ús o gaudi sobre algun altre habitatge de protecció oficial, ni en qualsevol cas sobre un habitatge lliure en la mateixa localitat en la qual se situa l'habitatge objecte de l'actuació protegible, quan el valor de mercat d'aquest habitatge lliure depasse el 20 per cent del seu preu, llevat del que es regula específicament per a la rehabilitació.  
- En el supòsit de primer accés a la propietat d'habitatge, declaració de no haver estat propietari de cap habitatge el valor de mercat del qual depasse el 20 per cent del preu d'adquisició de l'habitatge per al qual se sol·licite el finançament qualificat.  
c) Compromís que l'adquirent no transmetrà inter vivos per cap títol l'habitatge objecte de les ajudes, en el termini de cinc anys des de la formalització del préstec qualificat i/o concessió de les ajudes, sense cancel·lar el préstec i demanar autorització de venda de l'administració que concedeix en cada cas, amb el reintegrament previ dels subsidis i subvencions rebuts amb els interessos legals des del moment de la percepció.  
2.2 Les referències al 20 per cent del valor del mercat d'algun altre habitatge, en el supòsit de copropietat, es referirà a la quota de la qual siga titular el sol·licitant de les ajudes.  
Les referències a un altre habitatge de protecció oficial es consideraran a partir del 50 per cent de la propietat de què siga titular el sol·licitant de les ajudes.  
L'adquisició del percentatge necessari per totalitzar l'adquisició d'un habitatge, en els supòsits de divisió de la propietat comuna per causes de separació, divorci, herència o similars, possibilita l'obtenció de les ajudes en la part proporcional corresponent, i caldrà acreditar el requisits escaients.  
Article tercer  
A la sol·licitud assenyalada en l'article anterior, s'adjuntarà per sol·licitar el reconeixement al dret del finançament qualificat, préstecs amb subsidi i subvencions personals la documentació següent:  
1. El document nacional d'identitat.  
2. La declaració de l'impost sobre la renda de les persones físiques.  
3. El contracte o l'escriptura que acredite la titularitat de l'habitatge.  
1. Document nacional d'identitat, per acreditar la personalitat del sol·licitant.  
Quan la sol·licitud es formule per mitjà d'un representant, es compliran els requisits establerts en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Quan es tracte de menors d'edat emancipats amb ingressos propis, se'ls considerarà majors d'edat als efectes de les ajudes específiques establertes per a joves per part de la Generalitat Valenciana.  
Quan la sol·licitud la formule més d'una persona (matrimoni, parelles, etc.) hauran de presentar el DNI de cada un d'ells.  
2. Original i fotocòpia de la declaració de l'impost sobre la renda de les persones físiques, corresponent a l'exercici fiscal immediatament anterior al moment de sol·licitar l'ajuda, per acreditar els ingressos familiars ponderats. Aquesta declaració es presentarà encara en el cas que el sol·licitant no estiga obligat a declarar.  
El Servei Territorial d'Arquitectura i Habitatge compulsarà la fotocòpia i tornarà l'original a la persona interessada.  
Per a la determinació dels ingressos familiars ponderats es consideraran aquests criteris:  
a) Els membres de la unitat familiar a computar, als efectes del càlcul dels ingressos familiars ponderats del sol·licitant, seran coincidents amb els membres de la unitat familiar computables als efectes fiscals, segons s'estableix en l'article 87 de la Llei 18/1991, de 6 de juny (BOE del 7 de juny i del 2 d'octubre de 1991 o disposicions que ho substituesquen) i que en síntesi són:  
- Els cònjuges no separats legalment i, si n'hi havia, els fills menors.  
- S'exceptuen els fills que, tot i ser menors, visquen independentment dels pares amb el consentiment d'aquests.  
- El pare o la mare, solter, vidu, divorciat o separat legalment i els fills menors que hi convisquen.  
Ningú no podrà pertànyer a dues unitats familiars al mateix temps.  
b) La declaració de l'impost sobre la renda de les persones físiques que s'haurà de presentar als Serveis Territorials d'Arquitectura i Habitatge, serà la dels titulars de l'adquisició o rehabilitació de l'habitatge, de manera que quan en el transcurs del període d'execució de l'actuació es produesca una modificació en la relació de titularitat es computarà la declaració de l'impost sobre la renda de les persones físiques dels nous titulars.  
En el cas que el règim econòmic del matrimoni siga el de separació de béns i l'adquisició de l'habitatge ho siga a títol privatiu d'un dels cònjuges s'haurà de presentar la declaració de l'impost sobre la renda de les persones físiques dels dos cònjuges ja que constitueixen una unitat familiar.  
c) Quan, per tractar-se de l'exercici fiscal immediatament anterior al moment de la sol·licitud de les ajudes, en la declaració de l'impost sobre la renda de les persones físiques presentada no hi haja ingressos, l'acreditació d'aquests podrà fer-se presentant la nòmina o nòmines i bases de cotització a la Seguretat Social de l'any que corresponga, en el cas de treballadors per compte d'altri, i serviran per a determinar mitjançant la seua projecció anual els ingressos corresponents i el càlcul de l'impost sobre la renda de les persones físiques.  
Si es tracta de perceptors de pensions no contributives, de treballadors autònoms o agricultors per compte propi, la percepció d'ingressos es podrà acreditar documentalment, amb un certificat de la pensió expedit per l'òrgan competent o documentació fiscal suficient, respectivament.  
En el supòsit que no hi haja acreditació d'ingressos per qualssevol dels procediment indicats, es procedirà a la denegació de les ajudes.  
d) La determinació dels ingressos familiars ponderats es farà d'acord amb el que assenyala l'article 10 del Reial Decret 1.932/1991 de 20 de desembre, amb les següents observacions:  
- Base imposable: la corresponent a la declaració de l'impost sobre la renda de les persones físiques, o acreditació d'ingressos segons els paràgrafs b) i c) anteriors.  
- Salari mínim interprofessional corresponent a l'any de l'acreditació dels ingressos.  
- Coeficient T, corresponent a la relació per quocient entre el mòdul vigent aplicable a l'àrea geogràfica homogènia amb menor mòdul en l'àmbit territorial de la Comunitat Valenciana, i el corresponent a la localitat en la qual està situat l'habitatge objecte de l'actuació protegible, en l'any de la sol·licitud de les ajudes.  
e) Quan en la declaració de l'impost sobre la renda de les persones físiques hi haja tributació per l'epígraf de rendiments de capital immobiliari, el sol·licitant acreditarà la naturalesa d'aquesta tributació, a fi de justificar la no titularitat o el dret real sobre un altre habitatge en els termes exigits pel Reial Decret 1.932/1991, el Decret 55/1992 i la normativa vigent.  
Per a això podrà presentar el rebut de l'impost sobre béns immobles que acredite la naturalesa de l'immoble, la justificació de la transmissió de l'habitatge o qualsevol altra justificació suficient.  
En qualsevol cas, els Serveis Territorials d'Arquitectura i Habitatge podran demanar al Centre de Gestió Cadastral i Cooperació Tributària les certificacions que es consideren pertinents.  
La transmissió de l'habitatge s'acreditarà amb la documentació de l'alienació, amb la nota de la presentació a la Conselleria d'Economia i Hisenda als efectes del impost d'actes jurídics documentats i transmissions patrimonials. Caldrà fer-la, en qualsevol cas, abans de la formalització en escriptura pública de l'adquisició de l'habitatge de protecció oficial o de preu taxat per al qual es demanen les ajudes o de l'acabament de les obres en el supòsit de rehabilitació.  
f) Els Serveis Territorials d'Arquitectura i Habitatge podran requerir a l'Agència Tributària informació o certificat sobre els ingressos declarats pels sol·licitants de les ajudes.  
Periòdicament, la Direcció General d'Arquitectura i Habitatge trametrà a l'Agència Tributària relació informatitzada, per cada un dels sol·licitants de les ajudes, dels ingressos declarats, a fi de contrastar-los amb la documentació presentada davant d'ambdues administracions.  
3. Contracte o escriptura que acredite la titularitat de l'habitatge, amb les especificacions que s'assenyalen en la present ordre segons el tipus d'actuació protegible.  
Article quart  
Presentades les sol·licituds d'ajudes i la documentació corresponent, en el moment establert per a cada tipus d'actuació, els Serveis Territorials d'Arquitectura i Habitatge, amb la comprovació prèvia dels requisits exigits per la legislació aplicable, procediran al reconeixement o a la denegació de les ajudes.  
4.1 Quan la sol·licitud es formule abans de la qualificació definitiva de les actuacions i/o amb la presentació del contracte privat d'adquisició d'habitatge, aquest reconeixement implicarà la resolució sobre el tipus d'interés amb subsidi del préstec qualificat que corresponga, i la comunicació de les subvencions personals que pertoquen. Es condicionarà el pagament al compliment dels requisits exigits per a cada tipus d'actuació.  
La resolució de concessió i pagament de subvencions personals s'emetrà una volta acabada l'actuació protegible, llevat dels supòsits de concessió i pagament anticipats regulats específicament, per a la qual cosa caldrà presentar aquesta documentació:  
a) Original de l'escriptura d'adquisició i dues fotocòpies compulsades de l'habitatge objecte de les ajudes si en el moment de demanar-les es va adjuntar el contracte privat o l'opció de compra.  
b) Certificat d'empadronament en l'habitatge objecte de les ajudes.  
c) Dades bancàries en model oficial.  
Per al pagament de les ajudes que corresponen al Ministeri d'Obres Públiques, Transports i Medi Ambient, en els supòsits d'habitatges de protecció oficial de règim general i de preu taxat, caldrà adjuntar-hi, a més, el primer rebut d'amortització del préstec qualificat.  
4.2 Quan la sol·licitud es formule una volta qualificades definitivament les actuacions, i/o amb l'adquisició d'habitatge formalitzat en escriptura, la resolució del tipus d'interés amb subsidi i la corresponent a la concessió i al pagament de les subvencions es farà simultàniament, si s'han complit els requisits establerts per a això en funció del tipus d'actuació protegible.  
4.3 La resolució de reconeixement del tipus de subsidi contindrà l'advertiment que tindrà una vigència inicial de 5 anys, i es podrà prorrogar en períodes iguals si subsisteixen les circumstàncies que en motivaren la concessió, fins a acabar el termini d'amortització del préstec, segons estableix la legislació vigent.  
En les resolucions de concessió i pagament de les ajudes se n'avisarà del reintegrament, incrementades amb els interessos legals corresponents, en cas de transmissió inter vivos de l'habitatge en el termini de 5 anys.  
Article cinqué  
En el marc dels convenis amb les entitats de crèdit per a les actuacions protegibles d'habitatge, els promotors, adquirents o adjudicataris podran demanar els préstecs que corresponguen davant d'aquestes.  
- Si el sol·licitant és un promotor d'actuacions destinades a venda o arrendament adjuntarà a la sol·licitud a l'entitat de crèdit la qualificació provisional.  
- Si el sol·licitant del préstec a l'entitat de crèdit és l'adquirent, adjudicatari o promotor per a ús propi, haurà d'adjuntar-hi la qualificació provisional o definitiva i/o la resolució del Servei Territorial d'Arquitectura i Habitatge en la qual s'arreplega el subsidi que li corresponga, i on s'informa de les ajudes del Ministeri d'Obres Públiques, Transports i Medi Ambient i de la Generalitat Valenciana.  
- Les entitats de crèdit hauran de notificar simultàniament al Ministeri d'Obres Públiques, Transports i Medi Ambient i a la Conselleria d'Obres Públiques, Urbanisme i Transports, en referència a les actuacions qualificades, la concessió, formalització i disposició dels préstecs i les subrogacions, en els terminis i amb les formes establerts en els convenis. Es distingiran segon gaudesquen o no de subsidi.  
- D'acord amb el conveni subscrit, el Ministeri d'Obres Públiques, Transports i Medi Ambient comunicarà a la Conselleria d'Obres Públiques, Urbanisme i Transports i a l'entitat de crèdit que concedeix la conformitat a la concessió del préstec qualificat.  
- La denegació de la qualificació definitiva o desqualificació dels habitatges per part de l'òrgan competent es comunicarà al Ministeri d'Obres Públiques, Transports i Medi Ambient i a l'entitat de crèdit corresponent, als efectes del reintegrament dels beneficis atorgats, incrementats amb l'interés corresponent i la modificació del contracte de préstec.  
- La revocació o anul·lació dels visats o certificacions tindrà els efectes esmentats en els paràgrafs anteriors.  
Article sisé  
Quan els promotors d'expedients d'habitatges de protecció oficial, finançats, d'acord amb el Reial Decret 1.932/1991, de 20 de desembre, en demanen la desqualificació o es denegue la qualificació definitiva, no seran procedents les ajudes establertes per a preu taxat als adquirents.  
Article seté  
La pròrroga del subsidi del tipus d'interés del préstec es demanarà, per part dels beneficiaris, davant els Serveis Territorials d'Arquitectura i Habitatge corresponents, dins del cinqué any de cada període de subsidi.  
- Els Serveis Territorials d'Arquitectura i Habitatge resoldran sobre la pròrroga segons el que estableix la legislació aplicable a cada expedient, i ho notificarà a l'interessat a fi que puga presentar-la a l'entitat de crèdit corresponent, per a la renovació o la nova aplicació del tipus d'interés amb subsidi que pertoque.  
- Les entitats de crèdit, segons els convenis corresponents, notificaran als beneficiaris, amb una antelació de sis mesos com a mínim, la data de caducitat dels períodes de subsidi, i els indicarà expressament que han de demanar davant els Serveis Territorials d'Arquitectura i Habitatge la pròrroga que escaiga.  
Article vuité  
Per al reconeixement del finançament qualificat es tindrà en consideració la concurrència d'interés social, conformement amb els criteris establerts pel Decret 205/1987, de 21 de desembre del Govern Valencià. Tindrà preferència, per a la qualificació d'actuacions i concessió de visats, aquelles que es porten a terme en àrees urbanes on siga predominant la destinació a residència habitual i permanent, sobre altres zones en les quals l'ús majoritari d'habitatges siga de segona residència, com les zones costaneres d'estiueig i les urbanitzacions d'esbarjo, i seran determinants els esmentats criteris per a la denegació de qualificacions, visats i ajudes.  
Article nové  
Transcorreguts sis mesos des de la presentació de les sol·licituds d'ajudes regulades en aquesta ordre, sense que s'haja dictat cap resolució expressa, es consideraran desestimades per silenci administratiu.  
CapÍtol segon  
Habitatges de protecció oficial  
Article deu  
Els promotors per a ús propi demanaran simultàniament a la qualificació provisional les ajudes econòmiques, mentre que els adquirents, adjudicataris, promotors d'habitatges en arrendament o promotors d'habitatges en règim especial per a la venda, podran demanar les ajudes econòmiques establertes per la normativa vigent, una volta concedida la qualificació provisional de l'actuació, i com a màxim dins del termini de sis mesos, a comptar des de la data de formalització de l'escriptura pública de compra-venda de cada habitatge.  
Article onze  
El contracte d'adquisició d'habitatges de protecció oficial contindrà les clàusules d'inserció obligatòries establertes en l'article 13 del Reial Decret 3.148/1978, en l'Ordre Ministerial de 26 de gener de 1979 i en el Reial Decret 2.569/1986. Sense perjudici de la llibertat de pactes establerta pel Codi Civil, la Direcció General d'Arquitectura i Habitatge podrà facilitar el model que recollirà totes les clàusules indicades.  
- En els contractes i/o escriptures es consignarà, de manera indubtable, la identificació de l'habitatge (tipus, superfície, emplaçament i situació de l'edifici) de la fase de tramitació en què es trobe l'expedient, i, així mateix, es consignaran per separat els preus de venda i la superfície de l'habitatge, del traster i del garatge vinculats o annexos.  
- En el supòsit de promocions en règim especial, el contracte i/o escriptura contindrà, amb caràcter específic, les clàusules de tempteig i de retracte conformement a l'article 13 d'aquesta ordre.  
Article dotze  
Quan l'adquisició de l'habitatge es faça en el període d'execució de les obres, amb caràcter previ caldrà l'autorització del Servei Territorial d'Arquitectura i Habitatge al promotor per percebre quantitats a compte, i un aval individualitzat o una pòlissa d'assegurança en garantia d'aquestes, conformement a l'article 114 del Reglament d'Habitatges de Protecció Oficial, del 24 de juliol de 1968, i disposicions complementàries.  
- Els contractes d'habitatges de protecció oficial es presentaran per quadruplicat davant el Servei Territorial d'Arquitectura i Habitatge per al visat, segons disposa l'article 13 del Reial Decret 3.148/1978.  
- Quan en l'escriptura no es consignen per separat els preus i les superfícies de l'habitatge, del garatge, dels trasters i/o annexos, les parts contractants hi adjuntaran una declaració subscrita pel venedor i el comprador, on s'especificarà aquest desglossament, llevat que abans s'haguera aportat en l'expedient el corresponent contracte privat amb inclusió de les especificacions assenyalades.  
Article tretze  
13.1 La Generalitat Valenciana podrà fer ús dels drets de tempteig i retracte indicats en l'article 31 del Decret 1.932/1991, de 20 de desembre, respecte de les segones transmissions en promocions destinades a la venda, i respecte de les primeres i segones transmissions en promocions per a ús propi o adjudicació.  
13.2 La Generalitat Valenciana, amb la sol·licitud motivada prèvia, podrà delegar amb una resolució expressa del conseller d'Obres Públiques, Urbanisme i Transports, els drets de tempteig i de retracte a favor del promotor de les actuacions quan aquest siga una altra administració pública, organisme, ens autònom o empresa pública.  
13.3 L'exercici dels drets de tempteig i de retracte indicats en l'apartat anterior, el durà a terme la Generalitat Valenciana o el promotor si s'ha delegat en aquests, conformement al que assenyala el paràgraf anterior, segons aquest procediment:  
a) El transmetent haurà de notificar fefaentment al Servei Territorial de la Conselleria d'Obres Públiques, Urbanisme i Transports, o al promotor en què es delegue, la voluntat de transmetre, assenyalant el preu, les condicions essencials de la transmissió i el nom, el domicili i les circumstàncies del que pretenga adquirir l'habitatge.  
b) Si la Generalitat Valenciana o el promotor no exercira el tempteig en el termini de 60 dies naturals a comptar des de la notificació completa i fefaent, es produiria la caducitat del dret respecte de la transmissió notificada.  
c) En el cas de falta de notificació del transmetent o de notificació defectuosa o incompleta o si resultara inferior el preu efectiu de la transmissió o menys oneroses les restants condicions d'aquesta, la Generalitat Valenciana podrà exercir el dret de retracte.  
Aquest es farà en el termini de 60 dies comptats des de l'endemà de la notificació de les condicions essencials en què es va fer la transmissió, que l'adquirent haurà de fer en tot cas al Servei Territorial d'Arquitectura i Habitatge o al promotor, amb l'entrega fefaent de còpia de l'escriptura pública corresponent.  
d) La notificació de l'adquirent, expressada en el paràgraf anterior, haurà de ser efectuada per aquest en el termini d'un mes natural comptat des de l'endemà de la data de notificació de la transmissió, la Generalitat Valenciana, des del moment que tinguera coneixement per qualssevol altres mitjans de la realitat d'aquesta transmissió, podrà exercir el dret de retracte en el termini de 60 dies.  
e) Quan el preu de la compra-venda supere el màxim fixat per la legislació vigent sobre habitatges de protecció oficial, la Generalitat Valenciana o el promotor, en en exercir el dret de tempteig o el de retracte sobre els habitatges transmesos, ho farà pel preu màxim legalment aplicable.  
f) Els notaris denegaran la formalització en escriptura pública dels títols d'adquisició dels habitatges als quals es refereix aquesta ordre, quan no se'ls acredite l'existència de la notificació a què fa referència l'apartat a) d'aquest número.  
g) Els registradors de la propietat denegaran la inscripció dels títols d'adquisició dels esmentats habitatges, quan no se'ls acredite com cal l'existència de la notificació a què fa referència l'apartat 1 d'aquest article.  
Article catorze  
Als habitatges de protecció oficial, el reconeixement del subsidi del tipus d'interés del préstec, i la comunicació de les subvencions personals començarà simultàniament amb la sol·licitud del visat de contracte durant l'execució de les obres, o bé acabat l'expedient, amb la presentació de l'escriptura pública.  
Article quinze  
En les promocions per a ús propi es presentarà, juntament amb la documentació requerida per qualificar l'actuació, la corresponent a la sol·licitud d'ajudes econòmiques, de manera que en el moment de l'expedició de la qualificació provisional, el Servei Territorial d'Arquitectura i Habitatge procedirà al reconeixement del subsidi del tipus d'interés del préstec qualificat.  
En la declaració d'obra nova, el promotor consignarà per separat el valor de l'edificació i el del sòl, valoració la suma de la qual servirà de base per a la determinació de les subvencions personals amb els límits establerts per la normativa vigent. En el supòsit que aquestes valoracions no constaren per separat, les acreditarà amb certificació l'arquitecte director de les obres, d'acord amb el projecte d'execució final.  
Article setze  
16.1 Els promotors d'habitatges de protecció oficial en règim especial podran obtenir les ajudes previstes en la normativa aplicable, conformement a la tramitació regulada en aquesta Ordre.  
Els esmentats promotors, al model de sol·licitud d'ajudes establert, hauran d'adjuntar-hi aquesta documentació:  
a) Número o codi d'identificació fiscal.  
b) Acreditació d'estar al corrent de les obligacions fiscals i de cotització a la Seguretat Social, amb la presentació de les certificacions expedides pels òrgans competents.  
c) Full de dades bancàries en model oficial.  
Si la sol·licitud es fa en el període d'execució d'obres, als efectes del cobrament anticipat del 50 per cent que corresponga, s'hi adjuntarà, a més de la documentació ressenyada:  
d) Aval per import de les quantitats que corresponguen a l'anticipació de la subvenció.  
e) Certificat de l'arquitecte director de les obres acreditativa del començament.  
f) Acreditació d'haver obtingut la llicència municipal de les obres relatives a l'expedient.  
16.2 Les subvencions es tramitaran tenint en compte aquests punts:  
a) En el supòsit de promocions en arrendament es procedirà a la comunicació de les subvencions que corresponga, i a la concessió i pagament del 50 per cent de la subvenció de la Generalitat Valenciana al promotor al començament de les obres.  
El 50 per cent restant de la subvenció de la Generalitat Valenciana al promotor, així com el que corresponga al Ministeri d'Obres Públiques, Transports i Medi Ambient, es pagarà una volta qualificat definitivament l'expedient, i en funció dels habitatges efectivament arrendats, circumstància que s'acreditarà amb la presentació dels corresponents contractes d'arrendament visats.  
b) En el supòsit de promocions en venda, el 50 per cent de la subvenció a càrrec de la Generalitat Valenciana al promotor es pagarà amb el certificat previ del començament de les obres, una volta qualificada provisionalment la promoció. El restant 50 per cent es pagarà una volta obtinguda la qualificació definitiva, i es fraccionarà el pagament segons el nombre d'habitatges venuts efectivament, circumstància que s'acreditarà amb la presentació dels contractes visats i/o escriptures.  
c) En les promocions de règim especial, la suma de l'import del préstec qualificat obtingut i de les subvencions no depassarà el preu màxim de venda dels habitatges, i l'entitat de crèdit haurà de disminuir la quantia del préstec en la proporció que corresponga.  
Article disset  
Els promotors d'habitatges de protecció oficial en règim general destinats a arrendament podran obtenir les subvencions específiques regulades per a aquest supòsit que es concediran una volta obtinguda la qualificació definitiva. El pagament es fraccionarà segons el nombre d'habitatges arrendats efectivament, circumstància que s'acreditarà amb la presentació dels corresponents contractes d'arrendament visats.  
La documentació que hauran d'aportar els promotors per a la tramitació d'aquestes ajudes serà la indicada en els apartats a), b) i c) de l'article 16.1 anterior.  
CapÍtol tercer  
Habitatges de preu taxat  
Article divuit  
Es considera adquisició protegida de preu taxat la definida en l'article 22 del Reial Decret 1.932/1991, de 20 de desembre, per la qual cosa, per a l'obtenció de les ajudes econòmiques directes caldrà complir els requisits establerts per aquest Reial Decret, modificat pel Reial Decret 726/1993, de 14 de maig.  
Els ingressos ponderats de l'adquirent de l'habitatge de preu taxat no depassaran les 5,5 vegades el salari mínim interprofessional.  
Per tenir accés a les ajudes de la Generalitat, no depassaran les 3,5 voltes el salari mínim interprofessional.  
Article dinou  
Per a l'obtenció dels préstecs amb subsidi i subvencions personals per als habitatges de preu taxat, es presentarà la sol·licitud i la documentació prevista en aquesta Ordre.  
El model oficial de sol·licitud aprovat per la Direcció General d'Arquitectura i Habitatge, establert en l'article dos d'aquesta Ordre, contindrà, a més dels requisits, declracions i compromisos establerts amb caràcter general, aquestes especialitats:  
- Declaració que l'adquirent coneix l'estat de càrregues i gravàmens de l'habitatge, garatge i/o annexos adquirits.  
- En el supòsit d'habitatge acabat, declaració que l'habitatge adquirit té cèdula d'habitabilitat en vigor.  
Article vint  
Per tramitar les ajudes per als habitatges de preu taxat, es presentarà, juntament amb la sol·licitud indicada abans, la documentació assenyalada en l'article 3 d'aquesta ordre, completada per:  
1) Document privat o públic de la transmissió de l'habitatge.  
2) Acreditació del règim jurídic de l'habitatge i la superfície útil.  
Sobre aquesta documentació es determinen els criteris següents per a la gestió de les ajudes corresponents:  
1) Document privat o públic que acredite l'adquisició de l'habitatge, en el qual es consigne clarament la identificació de l'habitatge, amb constància, per separat, de la superfície útil i dels preus de venda de l'habitatge, del traster i dels garatges vinculats i annexos, si n'hi ha.  
Quan en l'escriptura no es consigne per separat els preus i les superfícies de l'habitatge, del garatge, dels trasters i/o dels annexos, les parts contractants adjuntaran una declaració subscrita pel venedor i el comprador, on s'especificarà l'esmentat desglossament, llevat que, anteriorment, s'haguera incorporar a l'expedient el corresponent contracte privat amb inclusió de les especificacions assenyalades.  
2) Acreditació del règim jurídic de l'habitatge i la seua superfície útil.  
2.a) Document/s acreditatiu/s del règim jurídic de l'habitatge, és a dir, si es tracta d'habitatge lliure o d'habitatge de protecció oficial, per a la qual cosa podrà ser suficient presentar l'escriptura del venedor i una fotocòpia per compulsar per part dels Serveis Territorials d'Arquitectura i Habitatge.  
2.b) L'acreditació de la superfície útil de l'habitatge.  
Per a això n'hi haurà prou amb la presentació de la fotocòpia de l'escriptura del venedor, i, en el moment de la sol·licitud, s'acreditarà la superfície útil amb certificat expedit per un tècnic competent i visada pel col·legi oficial corresponent, la qual servirà de base per a la modificació de superfície, que s'haurà de reflectir en el contracte i/o en l'escriptura pública d'adquisició de l'habitatge.  
3) S'avisa de manera especial que en el supòsit que el venedor haguera rebut un préstec qualificat per a l'habitatge objecte de les ajudes, s'haurà de garantir la cancel·lació d'aquest prèviament a la concessió del préstec a l'adquirent. Amb aquesta finalitat caldrà presentar un compromís subscrit pel venedor.  
Article vint-i-u  
El Servei Territorial d'Arquitectura i Habitatge, a la vista de la documentació presentada i en compliment dels requisits establerts, visarà el contracte, reconeixerà el subsidi del tipus d'interés del préstec qualificat, i comunicarà les subvencions personals.  
Per resoldre el pagament de les subvencions, caldrà la presentació de la documentació assenyalada en l'article d'aquesta Ordre, a la qual caldrà adjuntar la cèdula d'habilitació de l'habitatge, o, si mancava, rebuts de subministraments dels serveis d'aigua i energia elèctrica corresponents al trimestre immediatament anterior a la presentació d'aquesta documentació, i una sol·licitud de cèdula d'habitabilitat amb registre d'entrada a l'ajuntament corresponent.  
Article vint-i-dos  
En el supòsit d'habitatges en construcció, la resolució de visat de contracte, i reconeixement del tipus d'interés amb subsidi del préstec qualificat i ajudes directes, tindran la seua eficàcia condicionada a la presentació de la documentació que per al pagament s'estableix en l'article anterior.  
El contracte d'adquisició de l'habitatge caldrà presentar-lo acompanyat per les garanties suficients per a la percepció de quantitats a compte, segons la Llei 57/1986, de 27 de juliol, i l'article 515/1989, de 21 d'abril.  
Els Serveis Territorials d'Arquitectura i Habitatge podran requerir, prèviament al visat i reconeixement d'ajudes, la documentació necessària que acredite el compliment de la normativa urbanística.  
Article vint-i-tres  
En el supòsit que el promotor haguera obtingut per finançar la construcció, el préstec hipotecari en règim lliure, podrà, respecte de l'habitatge en construcció, acordar amb l'entitat de crèdit la conversió de l'esmentat préstec en el corresponent a l'habitatge de preu taxat, d'acord amb les condicions que per al finançament qualificat es determinen en el Reial Decret 1932/1991, de 20 de desembre.  
Article vint-i-quatre  
El termini per presentar la sol·licitud de préstecs i ajudes serà de dos mesos a comptar des de la data del contracte i/o escriptura fins a la presentació en el Registre dels Serveis Territorials d'Arquitectura i Habitatge.  
El termini per a la presentació de les entitats de crèdit de les resolucions de visat de contracte i finançament qualificat serà de sis mesos, a comptar des de la data de la resolució fins a la presentació en les esmentades entitats.  
Quan es tracte d'habitatges en construcció, la presentació en les entitats de crèdit es farà així mateix en l'esmentat termini de sis mesos, a fi que aquestes entitats facen les reserves corresponents i la seua comunicació al Ministeri d'Obres Públiques, Transports i Medi Ambient i a la Direcció General d'Arquitectura i Habitatge de la Conselleria d'Obres Públiques, Urbanisme i Transports.  
CapÍtol quart  
Rehabilitació  
Article vint-i-cinc  
La sol·licitud de qualificació de les actuacions protegibles en matèria de rehabilitació i dels préstecs i ajudes directes corresponents, es farà conjuntament en el model oficial que la Direcció General d'Arquitectura i Habitatge ha establert.  
Article vint-i-sis  
La documentació necessària per tal d'obtenir la qualificació de les actuacions protegibles és la següent:  
1r. El document nacional d'identitat per a acreditar la personalitat del sol·licitant o, si escau, l'acreditació suficient de representant d'acord amb la Llei 30/1992, de Règim Jurídic de les Administracions Públiques i del Procediment Administratiu Comú.  
2n. Documentació acreditativa de les obres que s'han de fer, que podrà consistir en:  
- Pressupost de les obres, desglossat per unitat d'obra, amb amidaments, preus unitaris, IVA desglossat i CIF del contractista, signat pel promotor i pel contractista.  
- Si escau, projecte tècnic visat pel col·legi professional corresponent, que incloga el pressupost agrupat quant als objectes de rehabilitació establerts en l'article 2 del Decret 23/1994, d'adequació estructural, adequació funcional, adequació d'habitabilitat i adequació de façanes i cobertes en àrees de rehabilitació urbana i en programes de renovació urbana.  
3r. Sol·licitud de la llicència municipal d'obres, registrada com cal en l'ajuntament corresponent i en la qual coincidesca el pressupost que s'ha assenyalat en la sol·licitud de llicència amb el que s'ha indicat en les obres de rehabilitació objecte de les ajudes.  
4t. Fotografia que identifique la façana de l'edifici que s'ha de rehabilitar o de l'edifici en què es trobe l'habitatge que s'ha de rehabilitar, i fotografies de l'interior de l'habitatge.  
5é. Documentació acreditativa de la propietat de l'edifici o habitatge que s'ha de rehabilitar, per mitjà de la presentació de l'escriptura pública de propietat i, en el cas d'arrendatari o d'usuari per qualsevol títol, l'autorització del propietari per a realitzar les obres.  
6é. La justificació suficient de l'antiguitat de l'edifici, que es podrà fer mitjançant la presentació de l'escriptura de propietat indicada en l'apartat anterior, i si no es poguera deduir de la documentació presentada, per mitjà d'una certificació municipal, cadastral o tècnica, si calguera.  
7é. Si es tracta d'edificis catalogats caldrà acreditar aquesta circumstància per mitjà de la presentació d'un certificat municipal.  
8é. Quan es tracte d'actuacions d'adequació estructural especial, el sol·licitant haurà d'indicar la identificació de l'expedient instruït per a detectar la patologia estructural.  
Article vint-i-set  
En el cas de comunitats de propietaris, el president sol·licitarà la qualificació de les actuacions protegibles i presentarà el seu document nacional d'identitat i la còpia de l'acta acreditativa de tenir les facultats i representació suficient. També presentarà la còpia de l'acta en què estiga l'acord de la comunitat per a la realització de les obres. Es presentaran els originals per tal de compulsar les còpies de les actes, després, es tornaran als interessats.  
En aquests casos s'haurà de presentar l'escriptura que justifique la titularitat de cadascun dels habitatges, que es podrà substituir per una nota simple del Registre de la Propietat en què conste: nom del titular de cada habitatge, superfície útil de cadascun, quota de participació i dades de la inscripció del Registre.  
Article vint-i-vuit  
La documentació per a l'obtenció de finançament qualificat, préstecs qualificats, subsidi i subvencions de rehabilitació, a més de l'establerta en l'article anterior per a la qualificació de les actuacions protegibles, serà la següent:  
1) Document nacional d'identitat que identifique a cadascun dels perceptors de les ajudes en cada cas.  
- En el cas d'ajudes personalitzades segons els ingressos familiars ponderats, caldrà adjuntar-hi:  
2) Original i fotocòpia de la declaració de l'impost sobre la renda de les persones físiques, corresponent a l'exercici fiscal immediatament anterior al moment de sol·licitar les ajudes, fins i tot en el cas que el sol·licitant no estiga obligat a declarar. Es tindran en compte els criteris de l'article 3 d'aquesta Ordre per a la determinació dels ingressos familiars ponderats.  
3) Certificat d'empadronament en els habitatges objecte de les ajudes.  
- En el cas de comunitats de propietaris, per a facilitar la percepció de les ajudes no personalitzades que els puguen correspondre, es podrà facultar el president perquè en el seu nom i mitjançant l'acord unànime de la comunitat indique les dades bancàries on s'ha de fer l'ingrés de les subvencions. Aquesta circumstància s'acreditarà mitjançant la corresponent acta de la comunitat.  
Article vint-i-nou. Qualificació provisional  
Els serveis territorials i les oficines de gestió de les àrees de Rehabilitació Urbana declarades, després de la comprovació de la documentació i dels requisits establerts, realitzada la inspecció prèvia, si escau, i a la vista de l'informe tècnic corresponent i de coherència de les actuacions, atorgaran la qualificació provisional de les actuacions i comunicaran les ajudes econòmiques directes que poden correspondre.  
Article trenta  
Els promotors d'actuacions protegibles estaran obligats a presentar en els Serveis Territorials una comunicació del començament i de l'acabament de les obres, dins dels terminis que els interessats han indicat en el moment de la sol·licitud de qualificació i que els serveis territorials han admés.  
Aquest termini d'execució, el podrà prorrogar el Servei Territorial a petició justificada de l'interessat, d'acord amb la Llei 30/1992.  
Article trenta-u. Qualificació definitiva  
La comunicació de l'acabament de les obres es considerarà com a sol·licitud de qualificació definitiva de l'actuació, per la qual cosa s'haurà d'adjuntar la documentació següent:  
1) Llicència d'obres concedida.  
2) Certificat d'empadronament en l'habitatge objecte de l'actuació, tret que la documentació esmentada s'haguera inclòs a l'expedient amb anterioritat.  
3) Full de les dades bancàries per a l'ingrés de les ajudes econòmiques, en model oficial.  
Els serveis territorials i les oficines de gestió de les àrees de Rehabilitació Urbana, després de la inspecció escaient i de la comprovació dels requisits exigits, a la vista de l'informe tècnic corresponent qualificaran les actuacions definitivament.  
Article trenta-dos  
La resolució de concessió i pagament de les subvencions que corresponguen es farà una vegada que les actuacions hagen obtingut la qualificació definitiva, sense perjudici dels supòsits en què corresponga la resolució sobre el pagament anticipat en els casos així establerts.  
Article trenta-tres. Programes de renovació urbana  
La sol·licitud per a la declaració dels programes de renovació urbana, la presentaran els ajuntaments interessats, mitjançant l'acord plenari, davant dels serveis territorials d'Arquitectura i Habitatge i adjuntaran, per duplicat, la documentació següent:  
1) Plànol de delimitació de l'àmbit del programa i la seua relació amb la resta del nucli, que permeta la identificació de tots els carrers inclosos en el programa.  
2) Plànol de l'àmbit del programa a escala adequada, on s'identifiquen les actuacions que s'han de portar a terme sobre els espais lliures, els edificis dotacionals afectats per actuacions públiques i els edificis catalogats o amb algun tipus de protecció, i les actuacions sobre l'entorn urbà que estiguen previstes.  
3) El mateix plànol anterior, sense la indicació de les actuacions.  
4) Memòria justificativa de la necessitat de les actuacions que descriga les característiques tècniques de les obres que s'han de realitzar.  
5) Proposta de les actuacions municipals sobre l'equipament i l'entorn urbà, acompanyada de l'estudi de viabilitat econòmica, en què per a cadascuna de les actuacions es desglosse el pressupost estimat i un estudi del seu finançament.  
6) Pla financer del programa, amb la presentació dels documents que justifiquen, si escau, la intervenció d'unes altres administracions.  
7) Termini de vigència del programa que es proposa.  
8) Compromís municipal de coordinar les actuacions i de promoure les actuacions de rehabilitació dels particulars, amb les bonificacions i exempcions que se'ls aplicaran en el cas en què així ho haja decidit l'ajuntament corresponent.  
9) En el cas que se sol·licite la declaració de programa de renovació urbana d'interés històric, arquitectònic o ambiental, s'haurà de presentar una memòria justificativa que acredite aquest interés i que diga quin tipus de normativa urbanística de protecció té la zona o, si escau, la declaració de conjunt històric realitzada pel Consell de la Generalitat Valenciana, d'acord amb la Llei 16/1985, de Patrimoni Històric, o legislació anterior.  
S'hi adjuntarà un reportatge fotogràfic de l'entorn que integra el programa.  
Article trenta-quatre  
Tenint en compte la documentació presentada, s'emetrà un informe tècnic sobre la procedència de la declaració del programa, a la vista de la qual els serveis territorials elevaran la proposta corresponent al director general d'Arquitectura i Habitatge, al qual correspondrà pronunciar-se sobre la declaració del programa de renovació urbana.  
Article trenta-cinc  
La declaració de programa de renovació urbana inclourà els punts següents:  
- Àmbit de l'actuació.  
- Els edificis, espais públics i actuacions de l'entorn urbà, inclosos en l'àrea del programa en què s'haja d'actuar.  
- Les actuacions protegibles que s'hi preveuen.  
- El termini de vigència del programa.  
- L'interés històric, arquitectònic o ambiental del programa, si escau.  
Aquesta Resolució es notificarà a l'ajuntament interessat i al servei territorial corresponent.  
Article trenta-sis  
Durant el termini d'execució dels programes de renovació urbana, els ajuntaments interessats podran sol·licitar, davant del servei territorial, modificacions de l'àmbit del programa i pròrrogues del termini de vigència i també la inclusió de noves actuacions protegibles.  
Els serveis territorials, amb l'informe tècnic previ sobre la seua procedència elevaran la proposta al director general d'Arquitectura i Habitatge, que es pronunciarà sobre les sol·licituds esmentades.  
Article trenta-set  
Per a cada àrea inclosa dins d'un programa de renovació urbana, es podrà constituir una Comissió de Seguiment integrada per un representant de la Direcció General d'Arquitectura i Habitatge i un representant de l'ajuntament i a la qual es podran incorporar representants d'altres administracions actuants. Aquesta comissió assumirà bàsicament les funcions següents:  
a) Control del desplegament de les actuacions previstes dins del programa de renovació urbana.  
b) Coordinació dels recursos per a portar a cap les actuacions.  
c) Foment de les ajudes i assessorament per a la seua tramitació que en cada cas corresponguen tant a l'ajuntament com als particulars.  
Article trenta-vuit. Subvencions per a les actuacions públiques en programes de renovació urbana  
1. Els ajuntaments interessats o, si escau, els promotors públics en què els ajuntaments hagen delegat expressament i així ho acrediten, presentaran en els serveis territorials les sol·licituds de subvencions per a les actuacions públiques i les resoldran tenint en compte la inspecció prèvia i l'informe tècnic.  
S'adjuntarà a les sol·licituds la documentació següent:  
a) Projecte o documentació tècnica que preveja les actuacions que s'han de realitzar i el seu pressupost.  
b) Còpia del contracte d'adjudicació de les obres.  
c) Acta de replanteig i certificat del tècnic director del començament o acabament de les obres, si escau.  
d) Certificat municipal de l'existència de consignació pressupostària o, si escau, acord plenari de compromisos de l'existència en exercicis posteriors. En el cas de la participació d'altres administracions, certificat municipal que acredite aquest punt amb la determinació d'aquestes i el seu import.  
e) En el cas de rehabilitació de façanes i cobertes que hagen dut a terme els ajuntaments promotors del programa, caldrà adjuntar l'autorització dels propietaris, si escau, i el finançament previst per a completar l'actuació per part de l'ajuntament.  
f) Dades bancàries per a l'ingrés de la subvenció.  
g) Certificat municipal que garantesca la destinació i manteniment posterior de l'actuació.  
2. Quan l'execució de les obres de les actuacions protegibles es facen pel sistema d'administració directa, les subvencions es pagaran quan acaben les obres d'execució.  
Es podrà anticipar la subvenció al promotor públic en un percentatge del 50 per cent, sobre el pressupost protegible, quan quede garantida adequadament la realització de les obres, mitjançant l'acreditació de les consignacions pressupostàries o dotacions econòmiques corresponents i, en aquest cas, l'import final de la subvenció estarà subjecte al pressupost final de liquidació d'obra, amb els criteris establerts en el Reglament de Contractes de l'Estat per a obres per administració directa, tenint en compte que si hi ha intervenció d'altres administracions s'haurà de definir l'àmbit de participació i l'abast econòmic.  
En qualsevol cas, les ajudes concedides en la seua totalitat no podran superar el cost real de les obres, per la qual cosa l'ajuntament haurà de comunicar l'acabament i el cost de les obres i les ajudes obtingudes d'altres administracions o organismes, mitjançant un certificat del secretari o interventor de l'ajuntament.  
Article trenta-nou  
Les ajudes per a operacions de rehabilitació d'edificis per a habitatges destinats a un fi social específic, dutes a terme per promotors públics o ajuntaments, seran compatibles amb les assignades per altres administracions amb la mateixa finalitat, sempre que aquestes no superen el cost real de l'actuació. Es podran introduir en els habitatges les adequacions necessàries per al compliment del fi social a què estiguen destinats ja que són, en aquests supòsits, assimilables a la rehabilitació d'edificis dotacionals i podran obtenir les ajudes establertes per a la rehabilitació d'habitatges o per a rehabilitació dotacional, segons quin siga el supòsit més favorable en cada cas.  
DISPOSICIONS ADDICIONALS  
Primera  
Els òrgans competents per a la resolució de la concessió de les ajudes establertes en aquesta ordre i en la normativa aplicable podran rectificar, en qualsevol moment, els errors materials comesos, d'acord amb l'article 105.2 de la Llei 30/1992, de Règim Jurídic de les Administracions Públiques i del Procediment Administratiu Comú.  
Segona  
La Direcció General d'Arquitectura i Habitatge i els serveis territorials d'Arquitectura i Habitatge, en la forma que es determine, exerciran les facultats d'inspecció sobre les actuacions protegibles a fi d'assegurar el compliment dels requisits establerts i els compromisos dels beneficiaris d'aquestes. Aquestes facultats s'estendran a actuacions de col·laboració, si escau, amb altres administracions.  
Quan els òrgans indicats detecten l'incompliment dels requisits establerts per a la concessió i/o gaudi basant-se en l'actuació protegible qualificada, el seu finançament i ajudes directes, amb la instrucció prèvia del procediment administratiu corresponent, podran resoldre la devolució d'aquestes, incrementades amb els interessos legals corresponents des de la data de concessió, si escau, sense perjudici de la imposició de les sancions administratives que corresponguen i la imputació de la part de culpa, si escau, a la jurisdicció ordinària.  
DISPOSICIÓ TRANSITÒRIA  
Aquesta Ordre s'aplicarà a tots els expedients que es tramiten actualment del Pla d'Habitatge 92-95, i en les actuacions en què la sol·licitud d'ajuda estiga pendent de resolució, amb els criteris i requisits que s'hi estableixen, ja que els seus efectes són més favorables per als interessats.  
DISPOSICIÓ DEROGATÒRIA  
Queda derogada l'Ordre de 25 de gener de 1993, del conseller d'Obres Públiques, Urbanisme i Transports, publicada en el DOGV, núm. 1953, de 29 de gener de 1993.  
DISPOSICIÓ FINAL  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
Valencia, 1 d'agost de 1994  
El conseller d'Obres Públiques, Urbanisme i Transports (PS Resol. 25/7/1994), El director general d'arquitectura i habitatge), Luis Casado Martín.


Còpia Permalink ELI